text: Flygtninge siger farvel til Tørring
  13 november 2014 kl. 11.11
  Hotel Gudenå i Tørring er ikke længere midlertidigt hjem for syriske flygtninge. Hotellet har i et par måneder været brugt som indkvartering for nyankomne flygtningefamilier, fordi der ikke var plads nok på landets asylcentre.
  - Vi har været glade for at kunne hjælpe de mennesker i en svær tid, og det har været en meget positiv oplevelse at have de syriske familier boende. Der har ikke været problemer eller ballade af nogen art, faktisk har vi ikke hørt ret meget til dem, siger hotelejer Brian Beyer til Horsens Folkeblad.
  Hotellets ejerpar var skeptiske, inden det sagde ja til Røde Kors, fordi det frygtede, at naboer eller andre kunne have en negativ holdning.
  - Vi er nye på hotellet og vil jo helst ikke gøre os uvenner med nogen. Men vi har kun mødt positive reaktioner. Nu er alle flygtningefamilierne rejst, og der kommer ikke flere, siger Lone Beyer.
  